Խոզան (գյուղատնտեսություն)

Խոզան, հատիկային կուլտուրաների բերքահավաքից հետո դաշտում մնացած արմատներով ցողունների ստորին մասը։ Խոզանի դաշտում աճում են նաև տարբեր մոլախոտեր, որոնց վեգետացիան տևում է մինչև սառնամանիքները։

Խոզանի և մոլախոտերի մեջ ապաստանում են գյուղատնտեսական բույսերի վնասատուներ և հիվանդությունների հարուցիչներ։ Դրանց դեմ պայքարելու համար բերքահավաքի հետ կամ դրանից անմիջապես հետո կատարում են խոզանի երեսվար, հետագայում մոլախոտերի ծիլերի երևալու ժամանակ՝ խոր վար։ Խոզանացան կուլտուրաների կամ աշնանացանների ցանքի ժամանակ խոզանը վարում են հնձից անմիջապես հետո։ Քամու էրոզիայի ենթակա, խիստ ձմեռ ունեցող և սակավաձյուն շրջաններում (օր․՝ Ղազախստանի և Սիբիրի տափաստանային, Հայաստանի լեռնային շրջաններ) խոզանը մշակում են կուլտիվատորներով. դա խոզանի 85 - 90%-ը պահպանում է դաշտի մակերեսին, որը խոչընդոտում է հողատարմանը և նպաստում ձյան պահպանմանը։ Բազմամյա խոտաբույսերի ենթացանք ունեցող հատիկային կուլտուրաների հնձից հետո խոզանը թողնում են անձեռնմխելի։

Կատեգորիա:Գյուղատնտեսություն